Госпођа Олга/19
Појава осма

НОВАКОВИЋКА, ГИДРА, ОЛГА, АДВОКАТ 
(Улази нагло Олга.)

ОЛГА
Вуко, ходи, чедо моје, дошао кум-Паја.
ВУКА
(обисне се о њу)
Мама, ја сам осрамоћена, Гидра је побегао.
ОЛГА
Шта?
ВУКА
Гидра је побегао...
ОЛГА
Побе... Али, господине Новаковићу...
АДВОКАТ
Побегао, отишао, не знам. . .
ОЛГА
Какви су то сад ћефови?
ВУКА
Ено писмо. Он је побегао. Ох, знала сам ја да ме он не воли... Он воли ону, ону из опере, ону Мађарицу. Све ће јој дати... (Плаче.) Мама, ја сам пропала. Он је побегао, он ме је оставио.
ОЛГА
Какви су то скандали? Шта то значи? Ко сам ја? Но говорите, шта ћутите.
АДВОКАТ
(глупо)
Ја ништа не знам.
ВУКА
Мађарицу... Мама, (бризне у плач и падне мајци на груди) он је гадан, он је све ово хтео,... читај, читај писмо...
ОЛГА
Дајте ми!
(Узима и чита у себи.)
ВУКА
(за то време)
Је ли видиш? Видиш какво је то срце! Ни новаца нема. А само за инат мени... Кад сам ја била будала!...
ОЛГА
(револтирана)
Он има образа. (Чита даље гласно) »Вратићу се за пет дана. Одложите веридбу.« Безобразлук! Он има образа. Аа!
ВУКА
Он ме презире, он ме држи за последњу риту. Ох, како ми се подсмева. Каже ми да сам глупа. О, шта ми је све данас рекао!
ОЛГА
Он не зна шта говори. Просто је несносан. 
ВУКА
Данас после подне ми је казао да он мене узима из милости, а ја сам рита према њему. Он може добити сто пута бољу партију.
ОЛГА
О! О! О!
ВУКА
Казао ми је: он зна све. Зна да ја морам поћи за њега, јер ме не би нико узео...
ОЛГА
Ах, ах! Ах!
ВУКА
И чак ми је рекао да сам ја гора од тебе, да ћу ја бити свачија, да...
ОЛГА
Нечувено! Идиот!
ВУКА
И да сам ја већ сад упропашћена, да он зна за моју историју с једним официром... (бризне у плач) и да сам ја имала и дете!...
ОЛГА
Ах, ах, ах! И он још има образа да бежи, да одлаже веридбу. Ух, ух, ух! Шта ће на то рећи мој муж? Шта ће мој муж рећи?
ВУКА
Ја ћу да се убијем, ја ћу да скочим у воду, ја не могу овако!
ОЛГА
Не, не, не... неће ме нико вући за нос. Нећеш бити његова. Ја нећу... Он је лудак, клипан, пропалица.
АДВОКАТ
Али, боже мој... Шта то све значи? Та тамо има света.
ОЛГА
Нећу да знам. Рећи ћу свима да од женидбе нема ништа, да је раскинуто... О, знам ја добро чије је то масло. Знам ја добро ко је то све замесио..
АДВОКАТ
Али, госпођо...
ОЛГА
Но скупо ће вас то стати. Моја кћи је обрукана. Он је побегао као од окужене, али ви ћете ми платити. Да, ви! Данас при потписивању уговора требало је да вам вратим све књиге и признанице по којима се види да сте ми дужни, драги господине адвокату.
АДВОКАТ
Али...
ОЛГА
Не, не, дужни сте. Педесет хиљада динара сте дужни. .
АДВОКАТ
(гледа престрашено час у њу, час у жену и Вуку)
Али парница... Ваша парница...
ОЛГА
Водите за себе ту парницу, а мени платите педесет хиљада дуга или се селите из ове виле, из оне куће у вароши... Продајте намештај... Све ће то бити моје, јер је моје...
АДВОКАТ
Госпођо, пре свега, не треба тако нагло...
ОЛГА
(нервозно)
Педесет хиљада динара, педесет хиљада динара избројте ми или... Педесет хиљада динара...
ВУКА
Мама.
АДВОКАТ
(жени)
Јелена, шта ти мислиш?
НОВАКОВИЋКА 
Ја? (Осмехну се.) Ништа.
ОЛГА
Педесет хиљада динара. За новац ја ћу купити новог зета.
АДВОКАТ
Он сам каже да ће се вратити. Младо лудо. Као да је мени све то пријатно.
ОЛГА
Не трпим туђе ћефове. Отићи ћу у салу. Објаснићу људима да је... но наћи ћу већ разлог. Сетићу се тамо. Задржаћу их све на чај и... Не мора се ништа знати. Не због вас. Због себе. Нећу да се ја брукам. (Полази.) А ви... селите се или правите лажни новац.
(Оде нагло десно.)
АДВОКАТ
Лажан новац? Какве су све то лудорије?
ВУКА
Ви то зовете лудорије?
АДВОКАТ
Али он ће се вратити... Он ће се вратити. Тамо тако стоји. Јер он те воли. Боже, како си смешна. Заљубио се у певачицу. Па баш ако је истина, то ће га проћи. И оно што ти је причао... то је била невина шала.
НОВАКОВИЋКА
Ала се понижавате, господине адвокату. Жао вам једа напустите фотеље које нисте платили.То?
АДВОКАТ
(бесан)
Платио сам их. Платио сам их репутацијом, каријером, крвљу!
ВУКА
То је већ сувише! Ви говорите бесмислице! (Оде десно.)
(П а у з а)
АДВОКАТ
Па сад?
НОВАКОВИЋКА
Речено ти је. Шта чекаш? Они су (показује на салу) сад тамо у својој соби. Часте своје госте.
(Адвокат оде. Долази Гидра.)

Госпођа Олга